שו"ת רשב"ץ (תשב"ץ)/חלק ג/קכט
שאלה קכט:

עוד שאלת אשה שהיו לה תכשיטין בחיי בעלה וזה ידוע ומפורסם והבעל לא היה ממי שימכור תכשיטי אשתו אחר מות בעלה החביאתן וטענה שאין לה תכשיטין לפי שמכרם בעלה אם היא נאמנת בזה או לאו:

תשובה:
במה שהוא ידוע ומפורסם אין מוסרין שבועה להכחיש המפורסם דקי"ל כאיסי בן יהודה דאמר בפ' האומנין (פ"ג ע"א) ששומר שטען שנאנס הפקדון ממקום שרבים מצויים שם שאין מוסרין לו שבועה וחייב לשלם או יברר בעדים שנאנס מדכתיב או מת או נשבר או נשבה אין רואה הא יש רואה יביא ראיה ויפטר וכן בנדון הזה כיון שהוא מפורסם שהיו לו תכשיטין והיא טוענת שמכרם בעלה אפי' היה בעלה מוכר כליו אינה נאמנת וצריכה להביא ראיה למי מכרם ומתי מכרם ואיך מכרם וכ"ש שאם בעלה לא היה צריך למכור כליו ומהקונים היה לא מהמוכרים שאינה נאמנת להפסיד היתומים: